**TERMENI DE REFERINŢĂ**

Consultanți Individuali pentru prestarea serviciilor de redactare

1. **Informații generale despre organizație**

Centrul pentru Politici și Analize în Sănătate (Centrul PAS) este o organizație regională, neguvernamentală, independentă şi non-profit din Moldova, cu angajați profesioniști și înalt calificați ce activează în domeniul sănătății și protecție socială pe parcursul multor ani.

Centrul PAS, în colaborare cu Ministerul Sănătății, Ministerul Muncii, Protecției Sociale și Familiei, Organizația Mondială a Sănătății, USMF “Nicolae Testemițanu”, Școala de Management în Sănătatea Publică, autoritățile publice locale, ONG-uri locale și alți parteneri naționali și internaționali, implementează cu succes programe de sănătate; dezvoltă capacități în domeniile de control al HIV/SIDA, altor maladii sociale; elaborează și implementează studii și cercetări în domeniul sănătății publice; elaborează și implementează campanii de comunicare. Aceste proiecte sunt finanțate de Fondul Global pentru combaterea SIDA, Tuberculozei și Malariei, Banca Mondială, Comisia Europeană, Fundația Soros-Moldova, UNICEF Moldova, Agenția Elvețiană de Dezvoltare, Fondul pentru Dezvoltare Socială al Japoniei, Bloomberg Philanthropies (Campaign for Tobacco - Free Kids și Tobacco - Free Kids Action Fund) și alții. Centrul PAS a fost desemnat și aprobat în calitate de Recipient Principal al granturilor Fondului Global pe domeniile controlului tuberculozei.

Activitatea regională a Centrului PAS include transformarea sectorului sănătății orientat spre pacient în 11 țări din Europa de Est și din Asia centrală: Armenia, Azerbaidjan, Belarus, Georgia, Kazahstan, Kârgâzstan, Republica Moldova, Tadjikistan, Turkmenistan, Ucraina și Uzbekistan.

Centrul PAS deține platforma E-Sanatate.MD ce cuprinde portalul de știri "Sănătate Info" ce este un spațiu deschis pentru dezbateri publice în domeniul sănătății, fiind accesibile pentru toate opiniile și problemele societății în Republica Moldova. "Sănătate Info" păstrează integritatea și independența editorială față de orice fel de interese, presiuni politice, comerciale, precum și beneficii personale.

1. **Obiectivul serviciilor de consultanță**

Obiectivul serviciilor constă în prestarea serviciilor de redactare și/sau corectură a materialelor elaborate în următoarele limbi: Română, Rusă, Engleză

1. **Scopul serviciilor de consultanță**

Consultanții Individuali incluși în lista scurtă (pentru fiecare limbă va fi elaborată câte o listă scurtă separată) vor fi contractați la necesitate și în dependență de disponibilitatea acestora pentru:

* Efectuarea serviciilor de redactare în una din limbile sus menționate a unor documente și materiale aferente proiectelor implementate de Centrul PAS la solicitarea acestuia;
* Efectuarea serviciilor de revizuire a redactărilor, la cererea Centrului PAS în cazul in care acesta identifică existenta unor greșeli gramaticale sau inadvertente fata de textul înaintat spre redactare, documentele vor fi refăcute de către consultant fără costuri suplimentare pentru Centrul PAS.

1. **Rezultatele așteptate**

Consultanții vor prezenta documentele redactate ce vor fi predate pe suport electronic acompaniat cu un act de recepție;

Consultantului i se solicită să presteze serviciile luând în considerare principiul economiei şi eficienței și să ofere nivelul etic și profesional cel mai ridicat.

1. **Cerințele de calificare și baza de evaluare (criterii de evaluare)**

1. Experiența generală (20 puncte):

* Studii de filologie pentru limba corespunzătoare;
* Cel puțin doi ani de experiență în prestarea serviciilor de redactare.

2. Corespunderea pentru sarcină (50 puncte):

* Experiența anterioară în realizarea redactării a materialelor informaționale, științifice(redactarea de materiale în domeniul sănătății va fi un avantaj);
* Experiența în minimum trei însărcinări similare în trecut;
* Portofoliu de redactări realizate în ultimii 2 ani;
* Experiența de lucru cu organizații internaționale și / sau agenții naționale ce implementează proiecte cu finanțare externă și proiecte va fi un avantaj.

1. Limba și experiența relevantă (30 puncte):

* Cunoaștere excelentă a limbii pentru care Consultantul aplică, ortografie, stilistică, morfologie;
* Cunoașterea terminologiei în domeniul sănătății va fi un avantaj;
* Abilități de interacțiune și comunicare;
* Profesionalism și punctualitate în respectarea angajamentelor asumate.

1. **Durata prestării serviciilor și timpul estimativ utilizat**

Consultanții selectați își vor asuma îndeplinirea responsabilităților prevăzute în cadrul prezentului Termen de Referință. Consultanța va fi oferită pentru 12 luni cu posibilitatea extinderii ulterioare în baza satisfacerii serviciilor prestate. Consultanții vor agrea activitățile cu Coordonatorii Proiectelor Centrului PAS.